Sekolah Kebangsaan Tampasak, Telupid

Sekolah Kebangsaan Tampasak Tongod Telupid atau nama ringkasnya SK. Tampasak Telupid, merupakan sebuah Sekolah kebangsaan yang terletak dalam daerah Tongod Telupid.

Pada tahun 2024, Sekolah Kebangsaan Tampasak mempunyai 73 orang murid dan 10 orang guru, seorang PPM dan 2 orang pembantu tadbir.

SEJARAH SEKOLAH 
Sekolah Kebangsaan Tampasak mempunyai sejarah yang kaya dan bermakna. Pada 29 Mac 1969, sekolah ini dibuka hasil usaha bersama oleh K.K. Jambul Bin Tunggor, Ketua Kampung Tampasak, dan penduduk kampung. Upacara pembukaan dirasmikan oleh Haji Ali Bin O.K.K. Harun, Ketua Daerah Kinabatangan ketika itu.

Cikgu V. Nasip Taupak bertanggungjawab sebagai Guru Besar untuk mengurus perjalanan sekolah baru ini. Pada masa itu, terdapat sebanyak 45 orang murid yang bersekolah di Sekolah Kebangsaan Tampasak.

Bangunan sekolah ini merupakan usaha Kerajaan Negeri. Pada masa ini bangunan sekolah terdiri daripada sebuah bilik darjah, bilik am, rumah guru, dan tandas guru serta murid.

Pada tahun 1981, atas arahan Pegawai Pendidikan Bahagian,Haji Sabardin Haji Zainudin, sekolah ini dipindahkan ke seberang sungai Millian, untuk memudahkan akses dengan menggunakan jalanraya. Sepanjang tahun 1981 hingga 1984, sekolah telah meminjam bangunan balai raya kampung untuk menjalankan sesi persekolahan harian, sementara menunggu tapak dan bangunan sekolah baru dibangunkan.

​Pada tahun 1984, sekolah telah mendapat bangunan yang baharu melalui projek kilat. Bangunan baru ini diperbuat daripada kayu dan terbahagi kepada sebuah bangunan yang mempunyai 3 bilik darjah, sebuah bilik guru, sebuah bilik guru besar dan sebuah bilik am. Bangunan ini masih digunakan oleh sekolah sehingga kini (Blok 1). Tambahan lagi, sebuah rumah guru juga telah dibina (Blok Rumah Guru 2), dan terdiri daripada 2 unit bercantum. Tambahan lagi, 2 blok tandas juga telah dibina dan terdiri daripada 3 unit tandas dalam 1 blok.

Pada tahun 2002 sekolah telah mendapat sebuah blok bangunan baharu yang terdiri daripada 2 kelas dan 1 bilik mesyuarat (Blok 2 PDP). Tambahan lagi, sekolah juga telah mendapat sebuah rumah guru yang terbahagi kepada 2 unit (Blok Rumah Guru 1). Selain daripada itu, sekolah juga telah mendapat kemudahan komputer, akses jalur lebar dan juga penjanakuasa bagi pelaksanaan program PPSMI.

Pada tahun 2011, sistem solar hibrid telah dibangunkan di sekolah untuk menampung penggunaan elektrik di sekolah. Sistem solar hibrid ini terdiri daripada sebuah dewan solar, bilik bateri dan juga bilik jenset.

 Alamat
Sekolah Kebangsaan Tampasak
D/A Pejabat Pendidikan Daerah Tongod Telupid, Peti Surat 08,
89320, Telupid
Sabah, Malaysia

 Pautan luar 
Laman Web Rasmi Sekolah
https://sekolah-7683.wixsite.com/sktampasak 


Tampasak
Tampasak